Eelnõu
                                            NARVA     LINNAVALITSUS

                                                    K O R R A L D U S 

Narva

Majandustegevuse registrist kustumine/lahtioleku aja muutmise taotluse rahuldamata jätmine

1. Asjaolud,  menetluse käik ja kaalutlused

Narvas, aadressil Pähklimäe 1 asub baar „Obolon”, milles toimub toitlustamine ja alkohoolsete jookide jaemüük kohapeal tarbimiseks. Baari „Obolon” majandustegevust korraldab OÜ Beaver Balt, registrikood 11878680, asukoht Kangelaste prospekt 30-68, Narva linn, Ida-Viru maakond, 20608. Majandustegevuse registri (edasi: MTR) andmete kohaselt on baari „Obolon” lahtioleku päevad reede, laupäev ja pühapäev ja lahtioleku aeg on reedeti ja laupäeviti alates kella 20:00 kuni kella 04:00 ja pühapäeviti alates kella 20:00 kuni kella 23:00. 
29.04.2013.a. Politsei – ja Piirivalveameti Ida prefektuur (edasi: politseiasutus) esitas Narva Linnavalitsusele märgukirja, millega teatas Narva Linnavalitsusele järgmistest asjaoludest:

baaris „Obolon“ puudub oma kindel turvateenistus ning omanikuna ei ole OÜ Beaver Balt suuteline alati tagama avalikku korda baari haldaval territooriumil. Nimetatud kitsaskohta kasutavad kurjasti ära õigusrikkujad. Politseiasutusele on laekunud kaebusi, et baarist kostuv vali muusika ja baaris viibivate isikute poolt toimepandavad õigusvastased teod häirivad lähedal asuva Kangelaste prospekt 18 majaelanike öörahu. Samuti on sagenenud baari territooriumil ja selle lähiümbruses avaliku korra rikkumised, mis tihti lõpevad tervisekahjustuste tekitamisega. Paljud baari kliendid on langenud ka varguste ohvriteks. Ainuüksi 2013.a. märtsi-aprilli jooksul oli aadressile Narva, Pähklimäe 1 registreeritud viis politseipatrulli väljakutset. 

Suurem osa juhtumitest olid seotud baari „Obolon“ juures alkoholijoobes baari külastajate vahel toimuvate massikaklustega. Viimane väljakutse saabus politseile 21.04.2013.a, kui nimetatud baari külastajate vahel tekkinud konflikt lõppes tulistamisega, mille tulemusel üks isik hukkus ja kaks isikut said vigastada. Politsei alustas 21.04.2013.a antud fakti suhtes kriminaalmenetlust tapmise paragrahvi järgi. Siinkohal politseiasutus rõhutab, et kõikide juhtumite korral ei olnud tegemist juhuslike õuealale sattunud isikutega, vaid just baari külastajatega. 

Samuti teatas politseiasutus, et baaris „Obolon“ on korduvalt kliente teenindades ületatud majandustegevuse registris ettevõttele kehtestatud kauplemisaega, mille tagajärjel oli baari omanik võetud vastutusele KaubTS § 30 lg 2 järgi ning karistuseks määrati talle rahatrahv. Kuid vaatavama kõigele ei ole olukord baaris ja selle ümbruskonnas paranenud ning käesoleval ajal menetletakse Narva politseijaoskonnas KaubTS § 30 lg 2 tunnustel alustatud uut väärteoasja. 

Märgukirja kokkuvõtteks esitas politseiasutus taotluse kustutada OÜ Beaver Balt MTR-st (lõpetada tegevusluba politseiasutuse ettepanekul).
Narva Linnavalitsus alustas politseiasutuse poolt esitatud märgukirja alusel haldusmenetlust ja haldusmenetluse raames edastas OÜ-le Beaver Balt politseiasutuse 29.04.2013.a. märgukirja vastamiseks.

20.05.2013.a. OÜ Beaver Balt esitas Narva Linnavalitsusele vastuse märgukirjale.

Vastuses OÜ Beaver Balt ei lükanud ümber politseiasutuse väiteid selle kohta, et baaris „Obolon” tegevus rikub elumaja, asukohaga Kangelaste prospekt 18, Narva elanike öörahu. Samuti ei lükanud ümber politseiasutuse väited selle kohta, et baari ümbritseval territooriumil baari külastajad rikuvad korda ja viimasel juhul viis baari külastajate omavaheline konflikt tulistamiseni, mis lõppes inimese surmaga. 

Kuid oma seisukohtade kaitseks OÜ Beaver Balt esitas järgmised argumendid politseiasutuse väidete kohta:

OÜ Beaver Balt leiab, et baari „Obolon” omanik peab tagama avalikku korda ainult baaris ja baari poolt haldaval territooriumil. Alates 05.10.2011.a. on OÜ-l Beaver Balt sõlmitud valveteenuste osutamise leping AS-ga Securitas Eesti, kes on kohustatud lepingu alusel osutama valveteenuseid aadressil Pähklimäe 1, Narva.

Selleks, et lõpetada elumaja, asukohaga Kangelaste prospekt 18, Narva elanike öörahu rikkumine, OÜ Beaver Balt kavatseb muuta lahtioleku aega ja palub kehtestada lahtioleku aegadeks kõik nädalapäevad ja lahtioleku kellaaegadeks esmaspäevast reedeni alates kella 10:00 kuni kella 23:00 ja alates kella 10:00 kuni kella 02:00 laupäeviti ja pühapäeviti. 

OÜ Beaver Balt kavatseb suveperioodil panna baari õuele söögilauad, et korraldada šašlõki ja jäätise müüki õues. Samuti on kavas paigaldada batuut laste jaoks.

14.06.2013.a. politseiasutus esitas Narva Linnavalitsuse väärteoasjas (kohtuvälise menetleja nr. 2330,12,004512/kohtumenetluse nr. 4-12-5933)  17.07.2012.a. tehtud kohtuvälise menetleja otsuse ja 08.03.2013.a. kohtu poolt tehtud otsuse, mille kohaselt OÜ Beaver Balt tunnistati süüdi selles, et 05.05.2012.a. baari „Obolon” MTR registreeritud lahtioleku aega oli oluliselt ületatud. Riigiteataja portaali andmete kohaselt otsus jõustus 28.05.2013.a.

18.06.2013.a. korteriühistu Kangelaste 18 Narva, registrikood 80175147, kes teostab elumaja, asukohaga Kangelaste prospekt 18, Narva majandamist esitas taotluse, millega toetas politseiasutuse 29.04.2013.a. märgukirjas viidatud väiteid elumaja, asukohaga Kangelaste prospekt 18, Narva elanike päeva- ja öörahu rikkumise kohta baari „Obolon” külastajate poolt ja sisuliselt taotles OÜ Beaver Balt kustutamist MTR-st.

07.06.2013.a. OÜ Beaver Baltic esitas Narva Linna Arenduse ja Ökonoomika Ametile taotluse baari „Obolon” lahtioleku aja muutmise kohta, mille kohaselt taotles muuta kannet MTR-s ja kanda MTR-i baari „Obolon” lahtioleku päevadeks kõik nädalapäevad ja lahtioleku aegadeks esmaspäevast reedeni alates kella 10:00 kuni kella 23:00 ja alates kella 10:00 kuni kella 02:00 laupäeviti ja pühapäeviti.

Arvestades eeltoodut on tänase päeva seisuga Narva  Linnavalitsuses menetluses kaks teineteist välistavat taotlust: politseiasutuse ja korteriühistu Kangelaste 18 Narva taotlus kustutada OÜ Beaver Balt MTR-st baari „Obolon” osas teostatavates tegevustes ja OÜ Beaver Balt taotlus muuta baari „Obolon” lahtioleku aega.  Kõik need taotlused on omavahel seotud ja puudutavad baari „Obolon” tegevuse jätkamist ja selle jätkamise tingimuste küsimust. 
Menetlusökonoomia põhimõtte kohaselt on otstarbekas lahendada kõik taotlused (29.04.2013.a. politseiasutuse taotlus, 07.06.2013.a. OÜ Beaver Baltic taotlus ja 18.06.2013.a. korteriühistu Kangelaste 18 Narva taotlus) ühes menetluses.

Kaaludes menetluspoolte poolt esitatud asjaolusid asus Narva Linnavalitsus järgmistele järeldustele:

Narva Linnavalitsus jääb selle arvamuse juurde ja loeb tõendatuks, et baari „Obolon” külastajate poolt rikutakse elumaja, asukohaga Kangeaste prospekt 18, Narva elanike päeva- ja öörahu. Teabe rikkumiste kohta esitas esmakordselt politseiasutus. Politseiasutus esitas ka väite selle kohta, et rikkumistes on süüdi baari „Obolon” külastajad. Hiljem neid väiteid (rikkumiste olemasolu kohta ja selle kohta, et rikkujad on baari külastajad) toetas ka korteriühistu Kangelaste 18 Narva. OÜ Beaver Balt ei lükanud ümber politseiasutuse väiteid ja ei vaielnud nendele vastu. 

OÜ Beaver Balt vastuväited selle kohta, et baaris ja baari ümbritseval territooriumil tagatakse turvalisus ja avalik olukord piisaval määral, kuna OÜ-l Beaver Balt on sõlmitud leping valveteenuste osutamiseks AS-ga Securitas Eesti tuleb tunnistada edutuks järgmistel põhjustel:

OÜ Beaver Balt jätab esitamata 05.10.2011.a. valveteenuste lepingu, mille tõttu on võimatu tuvastada, millises mahus ja mille suhtes teostatakse baari „Obolon” valvet. OÜ Beaver Balt 20.05.2013.a. vastusele märgukirjale manusena lisatud 17.07.2012.a. hinnakalkulatsioon ja 18.07.2012.a. valveseadmestiku paigaldamise ja müügileping nr PL120631 võimaldavad ainult tuvastada seda fakti, et baaris „Obolon” on paigaldatud videovalvesüsteem, kuid see ei tähenda seda, et valvefirma teostab baari ja seda ümbritseval territooriumil mehitatud valvet ja selle valveteenuste eesmärgiks on avaliku korra tagamine.

OÜ Beaver Balt viitas oma 20.05.2013.a. vastuses märgukirjale, et baari „Obolon” valvatakse 05.10.2012.a. AS-ga Securitas Eesti sõlmitud lepingu nr. TT110711 alusel. OÜ Beaver Balt esitas vastuse manusena märgukirjale mainitud lepingu lisa 1, millega oli vormistatud valvatava objekti ülendamine AS-i Securitas Eesti valve alla. Kuid lepingu nr. TT110711 lisa 1 kohaselt on valvatavaks objektiks aadressil Oru 6, Narva asuv ladu, kuid mitte baar „Obolon”.

Lisaks sellele, tuleb rõhutada, et valveteenuste osutamise lepingu olemasolu ei vabasta  toitlustamiskoha korraldajat kohustustest korraldada toitlustamiskoha tegevust niimoodi, et see ei kahjustaks tegevuskoha vahetus läheduses elavate või pidevalt viibivate isikute huve. Sõltumatult sellest, et valveteenuste leping on sõlmitud, jätkub elumaja asukohaga Kangelaste prospekt 18, Narva elanike huvide kahjustamine.

Narva Linnavolikogu 06.03.2008.a. määruse nr. 18  „Narva avaliku korra eeskiri” § 5 lg 1 kohaselt igasugune ettevõtlusalane tegevus tuleb korraldada nii, et sellega ei häiritaks kaasinimeste rahu. Kaubandustegevuse käigus kaasinimeste rahu häirimine võib olla aluseks majandustegevuse registris registreeringu väljastamisest või muutmisest keeldumisel, lahtiolekuaja piiramiseks ning majandustegevuse registris registreeringu kehtetuks tunnistamisel. 
Lähtudes sellest tuleb lugeda, et kaasinimeste päeva- ja öörahu tagamine on ettevõtja kohustus. 

Arvestades toodut on võimalik lugeda piisaval määral tõendatuks, et baari „Obolon” tegevus märgitud tegevuskohal kahjustab tegevuskoha vahetus läheduses elavate või pidevalt viibivate isikute huve.  Kaubandustegevuse seaduse § 16 lõike 6 punkti 3 kohaselt on valla- või  linnavalitsusel õigus  kustutada  majandustegevuse  registrist  registreeringu  täielikult  või  osaliselt  juhul, kui kauba  või  teenuse  müük  registreeringus  märgitud  tegevuskohas  või  kauplemisajal  võib kahjustada  tegevuskoha  vahetus  läheduses  elavate  või  pidevalt  viibivate  inimeste  huve.

Lähtudes eeltoodust esinevad Kaubandustegevuse seaduse § 16 lõike 6 punktis 3 ettenähtud asjaolud OÜ Beaver Balt  kustutamiseks MTR-st aadressil Pähklimäe 1, Narva teostatava toitlustamistegevuse osas.

OÜ Beaver Balt ettepanekuid kujunenud olukorra muutmiseks ei ole võimalik tunnistada rahuldavaks. 

OÜ Beaver Balt taotleb lahtioleku aja muutmisest viidates sellele, et see muutmine võimaldab parandada kujunenud olukorda. Kuid OÜ Beaver Balt taotluse kohaselt baari „Obolon” lahtioleku aega oluliselt suurendatakse. Käesoleval ajal on baar „Obolon” avatud kolm päeva nädalas õhtusel ja öisel ajal. OÜ Beaver Balt pakub kehtestada lahtioleku ajaks kõik tööpäevad alates hommikust kuni õhtuni ja puhkepäevadel alates hommikust kuni ööseni. OÜ Beaver Balt ei esitanud seletusi selle kohta, missugused tagajärjed toob naabermaja elanike päeva- ja öörahu tagamise osas kaasa taotletav muudatus. Samuti ei esitanud OÜ Beaver Balt seletusi ka selle kohta, mis viisil kavatseb OÜ Beaver Balt tagada elumaja, asukohaga Kangelaste prospekt 18, Narva  elanike päeva- ja öörahu lahtioleku aja suurendamisel arvestades seda, et OÜ Beaver Balt ei suuda praegu tagada neid huve hetkel kehtiva lahtioleku ajal. 

Samuti ei esitanud OÜ Beaver Balt seletusi ka selle kohta, millega võib söögilaudade ja batuudi  paigaldamine baari õuel parandada avalikku korda. 
Kaubandustegevuse seaduse § 16 lõike 5 punkti 2 kohaselt on valla- või  linnavalitsusel õigus  keelduda  majandustegevuse  registris  registreeringust või registreeringu muutmisest juhul, kui tegutsemine taotluses märgitud tegevuskohas või kauplemisajal, samuti taotluses märgitud kauba või teenuse müük võib kahjustada tegevuskoha vahetus läheduses elavate või pidevalt viibivate inimeste huve.

Lähtudes eeltoodust esinevad Kaubandustegevuse seaduse § 16 lõike 5 punktis 3 ettenähtud asjaolud selleks, et teha registreeringu muutmisest keeldumise otsus  OÜ Beaver Balt poolt taotletud baari „Obolon” asukohaga Pähklimäe 1  lahtioleku aja muutmisest.  
Otsuse tegemisel Narva Linnavalitsus kaalub ka järgmiseid asjaolusid: kehtestades otsuse, millega ettevõtja registreering MTR-s kustutakse, kohalik omavalitsus riivab intensiivselt ettevõtja võimalusi hoone asukohaga Pähklimäe 1, Narva kasutamiseks, kuid antud juhul tuleb kaaluda ka naaberelumaja elanike huve, mida jätkuvalt kahjustatakse. Otsuse vastuvõtmisel Narva Linnavalitsus kaalub ka seda asjaolu, et baari „Obolon” lähedal asuvad kaks gümnaasiumi (Humanitaar- ja Pähklimäe gümnaasiumid) ja lasteaed. 

Avaliku korra ja naabermaja elanike õigustatud huvide rikkumine baari „Obolon” külastajate poolt ei ole ühekordne ega tähesetu. Baari külastajate konflikt viis juba tulirelva kasutamiseni, mis lõppes ühe inimese surmaga ja kahe vigastamisega. Baari „Obolon” probleemid on peamiselt seotud alkohoolsete jookide müümisega kohapeal tarbimiseks. Ettevõtja ei suutnud tagada baari töö korraldamisel tingimusi, mis välistanuks joobnuseisundis olevate inimeste võimalusi rikkuda avaliku korda (õigeaegselt lõpetada alkohoolsete jookide müük inimestele, kelle seisund ei võimalda ennast kontrollida, õigeaegselt kutsuda kohale politseipatrull, selleks et kõrvaldada baarist ebaadekvaatse olemisega inimesed jms). 

OÜ Beaver Balt pakkudes kujunenud olukorra lahendamise variante, ei pakkunud piirata aega alkohoolsete jookide jaemüügiks kohapeal tarbimiseks. Vastupidi, OÜ Beaver Balt pakkus pikendada lahtioleku aega ja sellest lähtuvalt ka alkohoolsete jookide müügiaega. Sellest on võimalik järeldada, et OÜ Beaver Balt ei kavatse kõrvaldada avaliku korra rikkumise põhjuseid.

Elumajas aadressil Kangelaste 18, Narva on 72 korterit. On leidunud tõendid, et mainitud elumaja korterites elavate inimeste õigustatud huve on jätkuvalt kahjustatud. OÜ Beaver Balt ei pakkunud ühtegi vastvõetavat meedet huvide kahjustamise lõpetamiseks.

Arvestades eeltoodut ja kaaludes ettevõtja huve ning ümbruskonnas elavate inimeste huve Narva Linnavalitsus leiab, et elanike huvid on määrkmisväärsemad kui ettevõtja huvid. 

2.  Õiguslikud alused

Otsus kehtestatakse Kaubandustegevuse  seaduse § 16  lõike 5 punkti 2 ja lõike  6  punkti  3 alusel.

3.Otsus

1. Kustutada  OÜ Beaver Balt, registrikood 11878680, asukoht Kangelaste prospekt 30-68, Narva linn, Ida-Viru maakond, 20608, registreering toitlustamise valdkonnas Majandustegevuse registrist täielikult.

2. Jätta rahuldamata OÜ OÜ Beaver Balt, registrikood 11878680, asukoht Kangelaste prospekt 30-68, Narva linn, Ida-Viru maakond, 20608 taotlus Majandustegevuse registrisse kantud tegevuse kellaaja muutmise kohta rahuldamata ja keelduda registreeringu muutmisest.
3. Teha korraldus teatavaks OÜ-le Beaver Balt, registrikood 11878680, asukoht Kangelaste prospekt 30-68, Narva linn, Ida-Viru maakond, 20608.
4. Vaidlustamine

Korraldust on võimalik vaidlustada Tartu Halduskohtu Jõhvi kohtumajas 30 päeva jooksul arvates otsuse OÜ-le Beaver Balt teatavaks tegemise päevast.

Tarmo  Tammiste

